*proiect*

**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

**din\_\_\_\_\_\_\_\_\_\_\_\_\_\_\_\_\_\_\_2017**

**mun. Chişinău**

**pentru modificarea și completarea unor hotărîri ale Guvernului**

Guvernul HOTĂRĂŞTE:

1. Hotărîrea Guvernului nr. 427/2001 „Privind importul și comercializarea unor mărfuri de uz personal folosite (Monitorul Oficial al Republicii Moldova, 2001, nr. 62, art. 461), cu modificările și completările ulterioare, se modifică și se completează după cum urmează:

1) punctul 1 va avea următorul cuprins:

„1. În scopul asigurării sănătății și securității consumatorilor se interzice importul, comercializarea, precum și distribuirea gratuită cu titlu de ajutor umanitar a următoarelor categorii de mărfuri de uz personal folosite: lenjerie de corp pentru toate vîrstele; ciorapi; stratul I de îmbrăcăminte (contact nemijlocit cu pielea:) pentru copii mai mici de 36 de luni; jucării moi umplute cu material de umplutură; jucării, utilizarea cărora, implică introducerea acestora în cavitatea bucală; suzete și suporturi pentru suzete, tetine; biberoane; articole pentru stimularea dentiției; articole de igienă personală (perii de dinți, perii și pensule pentru bărbierit, pentru păr, pentru gene sau pentru unghii și alte perii pentru toaleta personală, inclusiv cele care constituie părți de aparate); dozatoare de aerosoli, produse cosmetice, peruci.”.

2) punctul 2, va avea următorul cuprins:

„2. Se permite importul, comercializarea și distribuirea gratuită a îmbrăcămintei și a articolelor textile folosite, încălțămintei și jucăriilor, altele decît cele prevăzute în subpc.1) al prezentei hotărîri, dacă acestea au fost supuse operațiunilor de curățare, dezinfecție și dezinsecție efectuate de persoane fizice sau juridice specializate în domeniu și sînt însoțite de un document distinct pentru fiecare lot, care certifică operațiunile efectuate.

 Documentul privind operațiunile de curățare, dezinfecție și dezinsecție conține:

a) numele/denumirea și adresa/sediul persoanei fizice sau juridice care a efectuat operațiunile;

b) tipul și data efectuării operațiunilor;

c) denumirea comercială a produselor biocide utilizate la efectuarea operațiunilor.”.

3) punctul 3 alineatul 1 se exclude;

Punctul 3 după alineatul 5 se completează cu două aliniate noi, cu următorul cuprins:

„Începînd cu 1 ianuarie 2019, comercializarea articolelor de încălțăminte uzată, îmbrăcăminte, articolelor textile și jucăriilor folosite, altele decît cele prevăzute în pct. 1 al prezentei hotărîri, se va efectua doar în unități comerciale specializate și piețe de mărfuri second hand, create în condiţiile art.12 din Legea nr.231 din 23 septembrie 2010 cu privire la comerţul interior, cu modificările și completările ulterioare.

Se interzice comercializarea mărfurilor importate cu titlu de ajutor umanitar, cu excepția cazurilor prevăzute de pct.47 alin.1 din Hotărîrea Guvernului nr. 663/2003 pentru aprobarea Regulamentului cu privire la modul de recepționare, păstrare, distribuire şi evidenţă a ajutoarelor umanitare acordate Republicii Moldova.”.

punctul 3 alineatul 6 va avea următorul conținut:

„La solicitarea acestora, comerciantul va asigura accesul organelor de control și cumpărătorilor la toate actele în baza cărora este desfășurată activitatea sa, precum și documentele ce confirmă originea și inofensivitatea mărfurilor de uz personal folosite.”.

4) Pct. 4 și 7 se abrogă.

2. Litera k), subpunctul 15.1, punctul 15 din Regulamentul-tip de funcționare a piețelor, aprobat prin Hotărîrea Guvernului nr. 955 din 21 august 2004 (Monitorul Oficial al Republicii Moldova, 2004, nr.163-167, art.1141) cu modificările și completările ulterioare, va avea următorul cuprins:

 „k) următoarelor categorii de mărfuri de uz personal folosite: lenjerie de corp pentru toate vîrstele; ciorapi; stratul I de îmbrăcăminte (contact nemijlocit cu pielea:) pentru copii mai mici de 36 de luni; jucării moi umplute cu material de umplutură; jucării, utilizarea cărora, implică introducerea acestora în cavitatea bucală; suzete și suporturi pentru suzete, tetine; biberoane; articole pentru stimularea dentiției; articole de igienă personală (perii de dinți, perii și pensule pentru bărbierit, pentru păr, pentru gene sau pentru unghii și alte perii pentru toaleta personală, inclusiv cele care constituie părți de aparate); dozatoare de aerosoli, produse cosmetice, peruci.”.

3. În termen de 3 luni de la data intrării în vigoare a prezentei hotărîri, autoritățile administrației publice vor aduce actele lor interne în concordanță cu prezenta hotărîre.

Ministerul Sănătății, Muncii și Protecției Sociale, pe parcursul unui an calendaristic de la momentul intrării în vigoare a prezentei hotărîri, va monitoriza impactul acesteia prin evidența frecvenței cazurilor de îmbolnăvire a populației cu boli dermatologice. Raportul privind rezultatul monitorizării va fi prezentat Consiliului Economic pe lîngă Prim-ministru.

**Prim-ministru Pavel FILIP**

Contrasemnează:

Viceprim-ministru,

ministrul economiei și infrastructurii Octavian CALMÎC

Ministrul sănătății,

muncii și protecției sociale Stela GRIGORAȘ

 Ministrul finanțelor Octavian ARMAȘU